5เดือนเบิกจ่ายเงินสะพัด1.5ล้านล้าน
กรมบัญชีกลางเผย 5 เดือนแรกใช้จ่ายแล้ว 1.55 ล้านล้าน หรือคิดเป็น 51.9% ดันเม็ดเงินไหลเวียนเข้าสู่ระบบเศรษฐกิจ
14 มี.ค. 2562

กรมบัญชีกลางเผย 5 เดือนแรกใช้จ่ายแล้ว 1.55 ล้านล้าน หรือคิดเป็น 51.9% ดันเม็ดเงินไหลเวียนเข้าสู่ระบบเศรษฐกิจ
นางญาณี แสงศรีจันทร์ ที่ปรึกษาด้านพัฒนาระบบการเงินการคลัง ใน ฐานะโฆษกกรมบัญชีกลาง เปิดเผยว่า ผลการใช้จ่ายเงินงบประมาณรายจ่ายประจำปี 2562 ตั้งแต่ต้นปีงบประมาณ จนถึงวันที่ 28 ก.พ. 2562 (1 ต.ค. 2561-28 ก.พ. 2562) งบประมาณภาพรวมมีการใช้จ่ายแล้ว  1.55 ล้านล้านบาท ของวงเงินงบประมาณ 3 ล้านล้านบาท หรือคิดเป็น 51.9% โดยแบ่งเป็น รายจ่ายประจำมีการใช้จ่ายแล้ว 1.25 ล้านล้านบาท ของวงเงินงบประมาณ 2.35 ล้านล้านบาท หรือ คิดเป็น 53.2% ขณะที่รายจ่ายลงทุน (กรณีไม่รวมงบกลาง) มีการใช้จ่ายแล้ว 3.03 แสนล้านบาท ของวงเงินงบประมาณ 5.56 แสนล้านบาท หรือคิดเป็น 54.4%
นางญาณี กล่าวว่า กรมบัญชีกลางได้ติดตามความคืบหน้าในการใช้จ่าย เงินของส่วนราชการ เพื่อให้สอดคล้องกับมาตรการเพิ่มประสิทธิภาพการใช้จ่าย งบประมาณของรัฐบาล มุ่งหวังจะกระตุ้นให้มีเม็ดเงินไหลเวียนในระบบเศรษฐกิจมากขึ้น และในช่วงไตรมาส 2 ของปีงบประมาณ 2562 ตั้งเป้าหมายการ ใช้จ่ายงบประจำ 57% งบลงทุน 45% และการใช้จ่ายในภาพรวม 54%